SKRIFTLIG FORESPØRGSEL E-3295/02

af Miquel Mayol i Raynal (Verts/ALE) til Kommissionen

(21. november 2002)

Om: Optagelse af jernbanelinjen Barcelona-Puigcerdà-La Tour de Carol-Toulouse på Essen-listen

Hvidbogen om transportpolitikken i EU viste, hvor nødvendigt det er at udvikle jernbanekapaciteten gennem Pyrenæerne. Fragtmængden skulle rent faktisk blive fordoblet i løbet af de kommende 20 år, samtidig med at vejforbindelserne allerede er mættede, og det er nødvendigt at begrænse emissionen af drivhusgasser.

På denne baggrund anmodede Kommissionen om, at det transeuropæiske vejnet suppleres med en jernbaneforbindelse gennem Pyrenæerne, men den overlod linjeføringen til de berørte stater. Disse har nu besluttet at genetablere linjen Saragossa-Pau via Canfranc.

Der er ingen tvivl om, at det er ønskeligt, at denne jernbanelinje genetableres, men den har meget begrænset betydning for godstransporten.

Mener Kommissionen ikke, det ville være hensigtsmæssigt i højere grad at aflaste vejforbindelserne i Middelhavsområdet ved også at opføre moderniseringen af jernbanelinjen Barcelona-Puigcerdà-La Tour de Carol-Toulouse på listen over specifikke EU-støtteberettigede projekter (den såkaldte Essen-liste), navnlig i betragtning af bygningen af en tunnel under Collada de Toses?

Svar afgivet på Kommissionens vegne af Loyola de Palacio

(23. december 2002)

Såvel i hvidbogen om den europæiske transportpolitik frem til 2010(1) som i det forslag til ændring af retningslinjerne for det transeuropæiske transportnet, der vedtoges i oktober 2001(2), foreslås blandt de nye specifikke projekter en ny jernbaneforbindelse med høj kapacitet gennem Pyrenæerne.

For så vidt angår den eksisterende jernbanelinje Barcelona Puigcerda La Tour de Carol Toulouse, understreger Kommissionen, at denne linje ikke figurerer på kortene over det transeuropæiske transportnet som angivet i bilag I til Europa-Parlamentets og Rådets beslutning 92/96/EF af 23. juli 1996 om Fællesskabets retningslinjer for udvikling af det transeuropæiske transportnet(3). Endvidere vil en modernisering alene af denne ensporede linje, som gennemskærer et bjergmassiv med stejle sider og passerer bjergkamme i stor højde, næppe kunne føre til tilstrækkelig kapacitet til at tiltrække en omfattende godstrafik i modsætning til TGV Sud-linjen, der allerede figurerer på Essen-listen, og en ny højkapacitetslinje gennem Pyrenæerne, som foreslået af Kommissionen.

Som led i en ny og mere omfattende ændring af Fællesskabets retningslinjer for udvikling af det transeuropæiske transportnet har Kommissionen nedsat en arbejdsgruppe på højt niveau. Denne gruppe omfatter repræsentanter for medlemsstaterne samt observatører fra kandidatlandene.

Det er denne gruppes mandat helt uafhængigt af Kommissionen at undersøge alle forslag til specifikke projekter, som indgives af medlemsstaterne. Gruppen skal i forbindelse med hvert enkelt projekt navnlig undersøge, om det stemmer overens med den europæiske transportpolitik, hvilken merværdi det tilfører Fællesskabet, samt om dets finansiering er sikret frem til 2020. Gruppens anbefalinger til Kommissionen forventes at foreligge i 2003.

(1) KOM(2001) 370 endelig.

(2) KOM(2001) 544 endelig.

(3) EFT L 228 af 9.9.1996.